title: https://wikisource.org/wiki/%D8%A8%D8%A7%D8%A8%D8%A7_%D9%86%D8%B5%D9%8A%D8%AD%D8%AA%D9%89
article: بابا نصيحتى
  |بابا نصيحتى
  
  
  محرری: رضا توفيق
  عثمانلى اوغلويم ، بن بن ايم ! ده ين ،
  يكيتجه جان ويرسين ، ملت ياشاسين !
  او اولو دولته ايرمك ايسته ين ،
  بو يولده آت سورسون ، ديزكين قاصماسين .
  حقسزلق أولومدر ؛ حق ، ياشامقدر ؛
  سورونوب ياشايان ملت آلچاقدر !
  كوزونى آچ اوغل ! دشمن علاقدر ..
  دولتلى قاپى يه بالطه آضماسين . .
  دشمنك باصديغى يرده اوت بيتمز ؛
  آچديغى يارايه مرهم كار ايتمز؛
  كيرديكى يردن بر دها كيتمز ،
  وطنه او مردار آياق باصماسين ! .
  طوتوشوب كول اولان اوز اوجاغكدى ؛
  چيكنه نوب بوزولان كندى باغندى ؛
  بو كون سنى دولن ، دون اوشاغندى
  سن اوندن كشيسك ، اوندن يوصمه سك
  دوغرو اول بر خيرى يوقدر يالانك ؛
  يورو ! حالى يامان كرى قالانك .
  قورقمه ، حقى سويله ! . . يكيت اولانك
  الى طوتماسه ده ديلى صوصماسين !
  هى رضا ، جمله مز وطنك قولى ،
  وطنه قوللق در قورتولوش يولى . .
  داورانك اولادلر شو يورغون قولى
  نا مردك او حائن الى ياصماسين ! .
  رضا توفيق
  Türkçe: tr:Baba Nasihati